ΓΡΑΠΤΗ ΕΡΩΤΗΣΗ P-3844/98

υποβολή: Marie-Paule Kestelijn-Sierens (ELDR) προς την Επιτροπή

(7 Δεκεμβρίου 1998)

Θέμα: Προειδοποίηση σχετικά με την υγεία στα προïόντα καπνού

Στο ψήφισμα της 18 Δεκεμβρίου 1997 (A4-0341/97)(1) το Ευρωπαϊκό Κοινοβούλιο ζητεί να γίνει αξιολόγηση της αποτελεσματικότητας που έχει η προειδοποίηση η οποία αναγράφεται στη συσκευασία των προϊόντων καπνού.

Σε τρία κράτη μέλη (Βέλγιο, Γαλλία και Μεγάλη Βρετανία) διεξήχθη, με ενίσχυση από το Ευρωπαϊκό Πρόγραμμα κατά του καρκίνου, έρευνα προκειμένου να αξιολογηθεί η αποτελεσματικότητα της προειδοποιήσεως σχετικά με την υγεία που αναγράφεται στη συκευασία των προϊόντων καπνού. Στα αποτελέσματα της έρευνας αυτής τα οποία κοινοποιήθηκαν στις 27 Οκτωβρίου ε.ε., επισημαίνεται ότι το σημερινό σύστημα προειδοποιήσεων σχετικά την υγεία δεν είναι επαρκές και ότι η πλειοψηφία τόσο των καπνιστών όσο και των μη καπνιστών προτιμούν μεγαλύτερες και ευκρινέστερες προειδοποιήσεις.

1. Έχει λάβει ήδη η Επιτροπή γνώση των αποτελεσμάτων αυτής της έρευνας;

2. Με ποιό τρόπο θα δώσει η Επιτροπή συνέχεια στην έρευνα αυτή;

3. Σχεδιάζει να προτείνει αυστηρότερους κανόνες επισήμανσης των προϊόντων καπνού; Πότε;

4. Εάν ναι, σε ποιά σημεία προτίθεται να αναθεωρήσει την ισχύουσα οδηγία σήμανσης των προϊόντων καπνού (92/41/ΕΟΚ);

Απάντηση του κ. Flynn εξ ονόματος της Επιτροπής

(15 Ιανουαρίου 1999)

Στο Συμβούλιο "Υγείας" της 12ης Νοεμβρίου 1998, η Επιτροπή παρουσίασε μια προφορική έκθεση προόδου σε συνέχεια της ανακοίνωσης της σχετικά με τον παρόντα και προτεινόμενο ρόλο της Κοινότητας στην καταπολέμηση της κατανάλωσης καπνού(2).

Από την εποχή της οδηγίας 98/43/ΕΚ του Κοινοβουλίου και του Συμβουλίου της 6ης Ιουλίου 1998 για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τη διαφήμηση και τη χορηγία υπέρ των προϊόντων καπνού(3), η Επιτροπή έχει συγκεντρώσει τις προσπάθειές της σε αυτόν τον σε μια αναθεώρηση της οδηγίας του Συμβουλίου 89/622/ΕΟΚ της 13ης Νοεμβρίου 1989 για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την σήμανση των προϊόντων καπνού(4) και της οδηγίας του Συμβουλίου 90/239/ΕΟΚ της 17ης Μαΐου 1990 για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με τη μέγιστη περιεκτικότητα των τσιγάρων σε πίσσα(5). Ύστερα από τις προτάσεις που έγιναν μέσα στην ανακοίνωση της Ευρωπαϊκής Επιτροπής, τη γνώμη του Κοινοβουλίου, τις συστάσεις της επιτροπής εμπειρογνωμόνων υψηλού επιπέδου για τον καρκίνο, τα αποτελέσματα μελετών όπως η μελέτη που χρηματοδοτήθηκε από το πρόγραμμα "Η Ευρώπη κατά του Καρκίνου" σχετικά με την αποτελεσματικότητα των προειδοποιήσεων για την υγεία και λαμβάνοντας υπόψη τα σχόλια των κρατών μελών, αυτή η διαδικασία αναθεώρησης έχει τώρα ολοκληρωθεί. Το πρόγραμμα εργασίας της Επιτροπής για το 1999 προβλέπει ότι ένα ενοποιημένο κείμενο, το οποίο θα εκσυγχρονίζει και θα αναθεωρεί τις υπάρχουσες οδηγίες περί επισήμανσης των προϊόντων καπνού και περί της μέγιστης περιεκτικότητας των τσιγάρων σε πίσσα, υπό το φώς της εμπειρίας με τις τρέχουσες διατάξεις, θα προταθεί το πρώτο εξάμηνο του 1999.

(1) ΕΕ C 14 της 19.1.1998, σελ. 197.

(2) COM(96)609 τελικό.

(3) ΕΕ L 213 της 30.7.1998.

(4) ΕΕ L 359 της 8.12.1989.

(5) ΕΕ L 137 της 30.5.1990.